**cu mâna pe clanţa de la uşa morţii**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

azi m-am gândit să-mi

provoc moartea

dezbrăcat de orice sentiment

muşc din viaţă ca dintr-un colţ de pâine

şi alerg

între negru şi alb

ca într-un cerc

umbra mi se deşiră puţin câte puţin

respir rar

dinspre tălpi înspre creştet

urcă un frig

am început să simt durerile întunericului

nu ştiu

poate sunt mult prea aproape de mine

astăzi când îmi privesc

interiorul şi mă risipesc ca

o ploaie de vară iubindu-mi

ceea ce am fost...

mă aflu la finalul repetiţiei

cu tot ce-a mai rămas din mine

o să-mi cumpăr

o clipă

în care o să-mi încui

toate amintirile

ţie ana îţi las ultimul sărut primit

la botezul copilului tău

să nu plângi pentru că eu

nu plec ci doar lunec

înspre o depărtare

în care

nu ajunge nici visul

de acolo poţi privi cel mai bine

în inima oamenilor

iartă-mă iubito

Dumnezeu nu este acasă

o umbră se mişcă pe cer de colo colo

şi mă cheamă...